
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ

ΔΗΜΟΣ ΠΥΡΓΟΥ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  
Από το πρακτικό της υπ’ αριθμ. 36ης (τακτικής) συνεδρίασης του Δημοτικού Συμβουλίου του Δήμου Πύργου

Αριθ. Αποφ. 498/2011

ΘΕΜΑ: Έγκριση κανονισμού χρήσης παραχωρούμενων κοινοχρήστων χώρων δήμου Πύργου                                           

    Στον Πύργο και στο Δημοτικό Κατάστημα σήμερα την 8η του μηνός Δεκεμβρίου, του έτους 2011, ημέρα Πέμπτη και ώρα 19:00 μ.μ το Δημοτικό Συμβούλιο Πύργου, συνήλθε σε τακτική συνεδρίαση, κατόπιν της με αριθμό πρωτ. 54851/2-12-2011 έγγραφης πρόσκλησης του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010).

    Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 31 και ονομαστικά οι κ.κ:

ΠΑΡΟΝΤΕΣ: 

1. Καννής Ευστάθιος – Πρόεδρος, 2. Σεϊντής Βασίλειος - Αντιπρόεδρος, 3. Τζουανόπουλος Δημήτριος – Γραμματέας, 4. Καράμπελας Αντώνιος, 5. Παναγόπουλος Ιωάννης, 6. Παναγόπουλος Βασίλειος, 7. Αργυρόπουλος Ιωάννης του Γεωργίου, 8. Αριστειδόπουλος Χαράλαμπος, 9. Βαρελάς Ιωάννης, 10. Θεοδωρέλος – Χαρίτος Γεώργιος, 11. Δημουλιάς Λεωνίδας, 12. Κωνσταντόπουλος Σπυρίδων, 13. Φραγκαντώνης Παναγιώτης (προσήλθε στο 3ο θέμα της Η.Δ.),  14. Μπίρμπας Κων/νος, 15. Ανδρικόπουλος Ανδρέας, 16. Ανδρικόπουλος Φώτιος, 17. Αντωνέλος Δημήτριος, 18. Αργυρόπουλος Ιωάννης του Παναγιώτη, 19. Μποσμής Κων/νος, 20. Ρωμαίος Στέφανος, 21. Λιατσής Γαβριήλ – Επικεφαλής της Μείζονος Μειοψηφίας, 22. Δημόπουλος Φώτιος, 23. Ανδριόλας Γεώργιος, 24. Κουρμπανάς Γεώργιος, 25. Λιατσής Δημήτριος, 26. Γεράνιος Κων/νος, 27. Αγγελακοπούλου Ανδριάνα, 28. Γιάνναρος Χρήστος – Επικεφαλής της παράταξης «Λαϊκή συσπείρωση», 29. Καραμπέτσος Αθανάσιος, 30. Σεφερλής Ιωάννης – Επικεφαλής της παράταξης «Ανταρσία στο Δήμο Πύργου», 31. Σκαρτσιάρης Πάνος – ανεξάρτητος Δημοτικός Σύμβουλος.

ΑΠΟΝΤΕΣ:
1. Τζίνη Διονυσία και 2. Γιαννακούλιας Θεόδωρος, οι οποίοι δεν προσήλθαν, αν και η πρόσκληση τους επιδόθηκε νομίμως.

    Επίσης προσκλήθηκαν στη συνεδρίαση με την υπ’ αριθμ. 54851/2-12-2011 έγγραφη πρόσκληση του Προέδρου, οι Πρόεδροι των Δ.Κ.:

1. Πύργου κος Δαρζέντας Σπυρίδων ο οποίος δεν προσήλθε. Τον Πρόεδρο της Δ.Κ. αναπλήρωσε νομίμως (άρθρο 81 παρ.3 του Ν. 3852/2010) ο Αντιπρόεδρος κ. Γεώργιος Λαμπρόπουλος.

2. Επιταλίου κα Κλεφτονικολού Καλλιόπη η οποία δεν προσήλθε στη συνεδρίαση, αν και νόμιμα κλήθηκε, καθώς και οι Πρόεδροι των Τ.Κ. κ.κ.:

ΠΑΡΟΝΤΕΣ: 1. Αλεξανδρόπουλος Δημήτρης – Πρόεδρος Τ.Κ. Αγ. Γεωργίου, 2. Πήττας Θεόδωρος – Πρόεδρος Αγ. Ηλία Πύργου, 3. Σπηλιωτόπουλος Παναγιώτης – Πρόεδρος Τ.Κ. Αμπελώνα, 4. Βορλόκας Νικόλαος – Πρόεδρος Τ.Κ. Βαρβάσαινας, 5. Καββαθάς Θεόδωρος – Πρόεδρος Τ.Κ. Βυτινεΐκων, 6. Τριανταφυλλόπουλος Διονύσιος – Πρόεδρος Τ.Κ. Γρανιτσεΐκων, 7. Καραντώνης Κυριάκος – Πρόεδρος Τ.Κ. Ελαιώνα, 8. Παλαιολόγου Σοφία – Πρόεδρος Τ.Κ. Κολιρίου, 9. Μπούρας Γεώργιος – Πρόεδρος Τ.Κ.Λασταιΐκων, 10. Φελερής Γεώργιος – Πρόεδρος Τ.Κ. Παλιοβαρβάσαινας, 11. Χρονόπουλος Διονύσιος – Πρόεδρος Τ.Κ. Σκαφιδιάς, 12. Σιδηροκαστρίτης Ιωάννης – Πρόεδρος Τ.Κ. Σκουροχωρίου, 13. Κωνσταντόπουλος Νικόλαος – Πρόεδρος Τ.Κ. Αρβανίτη, 14. Τσατσαμπάς Γεώργιος – Πρόεδρος Τ.Κ. Καράτουλα, 15. Κανελλόπουλος Γρηγόριος – Πρόεδρος Τ.Κ. Καρυάς, 16. Μητρόπουλος Δημήτριος – Πρόεδρος Τ.Κ. Κουτσοχέρας, 17. Βάλαρης Κων/νος – Πρόεδρος Τ.Κ. Λαντζοΐου, 18. Αγριδιώτης Βλάσης – Πρόεδρος Τ.Κ. Μαγούλας, 19. Καλαντζής Γεώργιος – Πρόεδρος Τ.Κ. Μουζακίου, 20. Μπλόσκας Γεώργιος – Πρόεδρος Τ.Κ. Πεύκης, 21. Σταυρόπουλος Χρήστος – Πρόεδρος Τ.Κ. Σοπίου, 22. Τσαπαρδώνης Παναγιώτης – Πρόεδρος Τ.Κ. Χαριάς, 23. Αγριδιώτης Χρήστος – Πρόεδρος Τ.Κ. Χειμαδιού, 24. Ασημακόπουλος Χρήστος – Πρόεδρος Τ.Κ. Ωλένης, 25. Μπιρμπίλης Δημήτριος – Πρόεδρος Τ.Κ. Αγριδίου, 26. Κάρμης Πέτρος – Πρόεδρος Ανεμοχωρίου, 27. Κανελλόπουλος Γρηγόρης – Πρόεδρος Τ.Κ. Κορυφής, 28. Παπαγιαννάκοπουλος Κων/νος – Πρόεδρος  Τ.Κ. Πρασίνου.
ΑΠΟΝΤΕΣ: 1. Καλόφωνος Ιωάννης – Πρόεδρος Τ.Κ. Ιωάννη, 2. Κολόσακας Φραγκίσκος – Πρόεδρος Τ.Κ. Κατακόλου, 3. Μπούρας Γεώργιος – Πρόεδρος Τ.Κ. Κορακοχωρίου, 4. Τζαβάρας Ανδρέας – Πρόεδρος Τ.Κ. Λεβεντοχωρίου, 5. Παναγιωτόπουλος Ιωάννης – Πρόεδρος Τ.Κ. Μυρτιάς, 6. Βασιλακόπουλος Σπύρος - Πρόεδρος Τ.Κ. Σαλμώνης, 7. Αναστόπουλος Δημήτριος – Πρόεδρος Τ.Κ. Αγ. Άννης, 8. Κολοβάδης Κων/νος – Πρόεδρος Τ.Κ. Γουμέρου, 9. Γκάτσης Σπύρος – Πρόεδρος Τ.Κ. Κλινδιάς, 10. Καραγκούνης Ανδρέας – Πρόεδρος Τ.Κ. Λανθίου, 11. Βαρώτσος Δημήτριος – Πρόεδρος Τ.Κ. Αλφειούσας, 12. Ανδριόπουλος Ιωάννης – Πρόεδρος Τ.Κ. Αγ. Αποστόλων, 13. Κατσιγιάννης Χρήστος – Πρόεδρος Τ.Κ. Αλποχωρίου, 14. Διονυσόπουλος Θεόδωρος – Πρόεδρος Τ.Κ. Βουνάργου, 15. Δημητρουλόπουλος Δημήτρης – Πρόεδρος Τ.Κ. Βροχίτσας, 16. Καλασκάνης Δημήτρης – Πρόεδρος Τ.Κ. Κατσαρού, 17. Αυγερινόπουλος Ευθύμιος – Πρόεδρος Τ.Κ. Ξυλοκέρας, 18. Μακρόπουλος Άγγελος – Πρόεδρος Τ.Κ. Φοναϊτίκων.
Στη συνεδρίαση για την τήρηση των πρακτικών παρίστατο  η υπάλληλος του Δήμου Π. Λιβέρη.

---------


Ακολούθως ο Πρόεδρος έθεσε υπόψη του δημοτικού συμβουλίου το 3ο θέμα της ημερήσιας διάταξης με τίτλο: «Έγκριση κανονισμού χρήσης παραχωρούμενων κοινοχρήστων χώρων δήμου Πύργου» και παραχώρησε το λόγο στον Αντιδήμαρχο της Δ/νσης Τεχνικών Υπηρεσιών - Περιβάλλοντος και Πρόεδρο της Επιτροπής Ποιότητας Ζωής κ. Βασίλη Παναγόπουλο, ο οποίος εισηγούμενος το θέμα ανέφερε: 
«Κύριε πρόεδρε, κε δήμαρχε, κυρίες και κύριοι συνάδελφοι, αντικείμενο του παρόντος κανονισμού είναι η θέσπιση προδιαγραφών και κανόνων για τη χρήση των πεζοδρομίων, των οδών, των πεζοδρόμων, πλατειών και λοιπών κοινοχρήστων χώρων, οι οποίοι θα δεσμεύουν τις δημοτικές υπηρεσίες καθώς και τους χρήστες και τους εκμεταλλευτές αυτών. Σκοπός του κανονισμού αυτού είναι: 
· Η αναβάθμιση της ποιότητας ζωής των κατοίκων και των επισκεπτών της πόλης.

· Η βελτίωση της αισθητικής εικόνας και λειτουργικότητας των κοινοχρήστων χώρων.

· Η ασφάλεια και προστασία της κίνησης των πεζών στους κοινοχρήστους χώρους και ειδικότερα των ατόμων με ειδικές ανάγκες (ΑΜΕΑ).
Η έννοια των κοινοχρήστων πραγμάτων σύμφωνα με τον αστικό κώδικα είναι τόσο ευρεία ώστε να καταλαμβάνει μεγάλο μέρος του φυσικού, αλλά και του οικιστικού περιβάλλοντος ( άρθρο 967 του αστικού κώδικα) Τα κοινόχρηστα πράγματα είναι εκτός συναλλαγής και ανήκουν είτε στο δημόσιο (αιγιαλός, παραλία) είτε στους ΟΤΑ οι οποίοι αναλαμβάνουν τη διαχείριση και την αξιοποίησή τους κατά τρόπο που να μην αναιρεί την κοινή χρήση (άρθρο 970 του αστικού κώδικα) και να προάγει την κοινή ωφέλεια (άρθρο 969 του ΑΚ). 

Κάθε πολίτης έχει την εξουσία να χρησιμοποιεί ελεύθερα τους κοινόχρηστους χώρους, εξουσία που απορρέει από το δικαίωμα της προσωπικότητας (άρθρο 57 του ΑΚ) καθώς και το δικαίωμα να απαιτεί από τους υπεύθυνους για τη διαχείρισή τους ΟΤΑ, την προστασία της ακώλυτης χρήσης τους, όταν αυτή παρεμποδίζεται. Σε ένα θέμα που συνδέεται τόσο στενά με την ποιότητα ζωής των πολιτών (κοινόχρηστοι είναι στην συντριπτική τους πλειονότητα οι χώροι πρασίνου και οι ελεύθερες εκτάσεις που χρησιμοποιούν οι δημότες των ΟΤΑ για την αναψυχή τους, ή την καθημερινή τους εξυπηρέτηση: δρόμοι, πλατείες, πάρκα, πεζοδρόμια κ.α) τα σημεία τριβής μεταξύ των ΟΤΑ και των πολιτών, είναι πολλά. 
Παράλληλα με την προφανή αξία που έχουν οι κοινόχρηστοι χώροι για την ποιότητα ζωής, ιδίως σε επιβαρυμένες οικιστικά περιοχές, αποτελούν και μια από τις σημαντικότερες πηγές εσόδων των ΟΤΑ, οι οποίοι είναι επιφορτισμένοι με τη διαχείρισή τους. Ο αστικός κώδικας (άρθρο 970) δίνει το δικαίωμα στην αρχή, στην κυριότητα της οποίας βρίσκεται το κοινόχρηστο πράγμα να παραχωρήσει σε ιδιώτες δικαιώματα επ’ αυτού και να εισπράττει τέλη σύμφωνα με το άρθρο 3 του Ν. 1512/85 και του άρθρου 3 του Ν. 1080/80, ή να συνάπτει με ιδιώτες συμβάσεις μίσθωσης των κοινοχρήστων χώρων. 

Οι άδειες παραχώρησης σχεδόν πάντοτε ταυτίζονται με άδειες ολικής ή μερικής κατοχής του κοινόχρηστου χώρου. Με αυτό τον τρόπο και έναντι χρηματικών ποσών δίνονται άδειες σε εστιατόρια και καφετέριες  και λοιπά καταστήματα υγειονομικού ενδιαφέροντος για την ανάπτυξη τραπεζοκαθισμάτων σε πεζόδρομους, πεζοδρόμια και πλατείες, για την εγκατάσταση περιπτέρων, ή την έκθεση εμπορευμάτων πάνω στα πεζοδρόμια. Θεωρητικά η δραστηριότητα που θα αναπτύξει ο ιδιώτης στον κοινόχρηστο χώρο του οποίου την κατοχή εξασφάλισαν, πρέπει να εξυπηρετεί και να μην αναιρεί την κοινή χρήση. Συχνά ο νομοθέτης τάσσει συγκεκριμένο ποσοστό του κοινόχρηστου πράγματος που πρέπει να παραχωρηθεί, αφήνοντας το υπόλοιπο ελεύθερο για την κοινή ανεμπόδιστη χρήση, βάσει του άρθρου 3 του Ν. 1080/80. 

Η εμπειρία της αρχής όμως δείχνει ότι στην πράξη με την παραχώρηση σε ιδιώτες ολοένα και μεγαλύτερου αριθμού αδειών κατάληψης κοινοχρήστων χώρων, η κοινή χρήση περιορίζεται σε υπέρμετρο βαθμό ή αποκλείεται τελείως. 
Το συγκεκριμένο πρόβλημα γίνεται ιδιαίτερα οξύ στις τουριστικές περιοχές όπου ο αριθμός των αδειών είναι τέτοιος, ώστε πεζοδρόμια και πλατείες να είναι κυριολεκτικά κατακλυσμένα από τις καρέκλες και τα τραπέζια κάθε είδους εστιατορίων, κέντρων διασκεδάσεων και καφετεριών. 
Μεγάλος αριθμός αναφορών θίγει την αδράνεια των δημοτικών και κοινοτικών αρχών να διατηρήσουν τον κοινόχρηστο χαρακτήρα των χώρων,  ώστε να είναι δυνατή η πρόσβαση των πολιτών σε αυτούς και η κοινή χρήση σε συνθήκες ασφάλειας και καθαριότητας.

Είναι προφανές λοιπόν ότι μετά την μεταρρύθμιση του νόμου 3852/2010 Καλλικράτη είναι αναγκαίο να εκδοθεί μια νέα κανονιστική απόφαση προκειμένου να ρυθμίζει με ενιαίο τρόπο τα θέματα των κοινοχρήστων χώρων στο νέο Καλλικρατικό δήμο Πύργου. Ωστόσο επισημαίνω ότι όσο άρτια και αν είναι μια κανονιστική απόφαση νομικά και τεχνικά οι κοινόχρηστοι χώροι δεν μπορούν να διασφαλιστούν χωρίς δύο βασικές προϋποθέσεις: 1) την ίδια την αυτοσυγκράτηση των ιδιοκτητών καταστημάτων υγειονομικού ενδιαφέροντος, οι οποίοι πρέπει να διαφυλάξουν τα ποιοτικά στοιχεία των καταστημάτων τους και 2) τους κανόνες του υγιούς ανταγωνισμού μεταξύ τους.  
Κατόπιν των ανωτέρω ζητώ από το Σώμα την έγκριση του κανονισμού  χρήσεως παραχωρημένων κοινοχρήστων χώρων του δήμου Πύργου σύμφωνα με την υπ’ αριθ. 134/11 απόφαση – εισήγηση της Επιτροπής Ποιότητας Ζωής».

Εν συνεχεία τοποθετήθηκαν επί του θέματος, οι Επικεφαλής των παρατάξεων, δημοτικοί σύμβουλοι και ιδιοκτήτες καταστημάτων.


Κατά τη συζήτηση, διατυπώθηκαν εκ μέρους του νομικού συμβούλου των καταστηματαρχών κ. Ν. Λαϊνόπουλου, ενστάσεις σε σχέση με τις παραγράφους Α΄ και Η΄ του 7ου άρθρου  του Κανονισμού, οι οποίες αναφέρουν:
Άρθρο 7: Πλατείες - Πεζόδρομοι

 Α) Στην Κεντρική Πλατεία παραχωρείται κοινόχρηστος χώρος για εμπορική δραστηριότητα μέχρι τη συστοιχία των δένδρων στην ανατολική πλευρά από Εθνική ως και οικία Γκότση, ομοίως στη δυτική από Μικελόπουλου έως δημοτικό κατάστημα. Ειδικά λόγω της διαμόρφωσης του χώρου και των φυσικών εμποδίων για το χώρο έμπροσθεν του καφενείου «Κέντρον»  και έναντι Αγ. Νικολάου παραχωρείται για χρήση χώρος ως το παρτέρι, όπως οριοθετείται στο σχετικό σχεδιάγραμμα της πλατείας, που αποτελεί αναπόσπαστο μέρος της απόφασης αυτής.
…………………………………………………………………………………………………………………………………………………………………………………………………………
Η) Η χρήση των πλατειών διατίθεται στους εκμεταλλευόμενους τα γύρω από αυτές καφενεία, ζαχαροπλαστεία, εστιατόρια, παρεμφερείς επιχειρήσεις και καταστήματα, κατά τα διά αποφάσεως της δημοτικής αρχής, ειδικότερα οριζόμενα. Επιτρέπεται η παραχώρηση της χρήσης συνεχόμενου κοινόχρηστου χώρου, εφόσον δεν θίγονται δικαιώματα ετέρου δικαιούμενου της χρήσης αυτού. Εάν όμως οι δικαιούμενοι χρήσης αυτού είναι περισσότεροι από έναν, η χρήση του συνεχόμενου αυτού χώρου, παραχωρείται ανάλογα των προσόψεων των καταστημάτων τους ή αναλόγως άλλων κριτηρίων (τοπικών, τουριστικών, κυκλοφοριακών, πρασίνου κλπ). Σε καμία περίπτωση ο κατά χρήση παραχωρούμενος χώρος επιτρέπεται να επεκτείνεται και σε κοινόχρηστο χώρο παρακείμενου καταστήματος ή κατοικίας, εκτός αν και μόνο αν υπάρξει  έγγραφη συγκατάθεση του ιδιοκτήτη ή εκμεταλλευτή των ακινήτων αυτών (Ν.1080 /1980, άρθρο 3, §4) και σε εμβαδό μέχρι εξαντλήσεως των τραπεζοκαθισμάτων που προβλέπονται από τις υγειονομικές διατάξεις.

  
Κατόπιν αυτού, ο Δήμαρχος πρότεινε αφενός μεν να αφαιρεθούν οι παράγραφοι Α΄ και Η΄ του 7ου άρθρου, για τις οποίες προέκυψαν διαφωνίες και να εγκριθεί ο Κανονισμός στο υπόλοιπο μέρος του, αφετέρου δε, για τις συγκεκριμένες παραγράφους να ζητηθεί γνωμοδότηση νομικού συμβούλου, ώστε να επανέλθουν προς συζήτηση και έγκριση σε επόμενη συνεδρίαση του σώματος.

Ακολούθως ο Πρόεδρος κάλεσε τους δημοτικούς συμβούλους τον Αντιπρόεδρο της Δ.Κ Πύργου και τους Προέδρους των Τ.Κ που είχαν προσέλθει στη συνεδρίαση, να εγκρίνουν τον «Κανονισμό χρήσης παραχωρούμενων κοινοχρήστων χώρων δήμου Πύργου», όπως προτάθηκε με την υπ’ αριθ. 134/11 απόφαση - εισήγηση της Επιτροπής Ποιότητας Ζωής, με μόνη διαφοροποίηση την προσωρινή απαλοιφή των παραγράφων Α΄ και Η΄ του 7ου  άρθρου, όπως εισηγήθηκε ο Δήμαρχος, για τις οποίες θα ζητηθεί γνωμοδότηση νομικού συμβούλου και το δημοτικό συμβούλιο θα επανέλθει με νέα απόφαση.
Το Δημοτικό Συμβούλιο Πύργου

   Λαμβάνοντας υπόψη του:

· Τις διατάξεις του άρθρου 65 και 73 του ν. 3852/10 «ΝΕΑ ΑΡΧΙΤΕΚΤΟΝΙΚΗ ΤΗΣ ΑΥΤΟΔΙΟΙΚΗΣΗΣ ΚΑΙ ΤΗΣ ΑΠΟΚΕΝΤΡΩΜΕΝΗΣ ΔΙΟΙΚΗΣΗΣ ΠΡΟΓΡΑΜΜΑ ΚΑΛΛΙΚΡΑΤΗΣ»

· Την υπ’ αριθ. 162/11 απόφαση της Δ.Κ Πύργου
· Την 134/11 απόφαση – εισήγηση της Επιτροπής Ποιότητας Ζωής
· Την εισήγηση του Αντιδημάρχου
· Την πρόταση του Δημάρχου, μετά από διαλογική συζήτηση,
Α π ο φ α σ ί ζ ε ι


Ομόφωνα: 1. Εγκρίνει τον Κανονισμό Χρήσης Παραχωρούμενων Κοινοχρήστων Χώρων Δήμου Πύργου, ο οποίος  διαμορφώθηκε ως εξής:

ΚΑΝΟΝΙΣΜΟΣ ΧΡΗΣΗΣ ΠΑΡΑΧΩΡΟΥΜΕΝΩΝ ΚΟΙΝΟΧΡΗΣΤΩΝ ΧΩΡΩΝ ΔΗΜΟΥ ΠΥΡΓΟΥ 
Άρθρο 1 : Αντικείμενο & Σκοπός του Κανονισμού

Αντικείμενο του παρόντος κανονισμού είναι η θέσπιση προδιαγραφών & κανόνων, για τη χρήση των πεζοδρομίων, των οδών, των πλατειών και λοιπών κοινοχρήστων χώρων, οι οποίοι θα δεσμεύουν τις δημοτικές υπηρεσίες καθώς και τους χρήστες και εκμεταλλευτές αυτών. Σκοπός του Κανονισμού αυτού είναι:

·  Η αναβάθμιση της ποιότητας ζωής των κατοίκων και των επισκεπτών της πόλης.

·  Η βελτίωση της αισθητικής εικόνας και λειτουργικότητας των κοινοχρήστων χώρων.

·  Η ασφάλεια και προστασία της κίνησης των πεζών στους κοινόχρηστους χώρους και ειδικότερα των Ατόμων με ειδικές Ανάγκες (ΑΜΕΑ).
Άρθρο 2 : Νομικό Πλαίσιο

Ο παρόν Κανονισμός εκδίδεται βάσει των διατάξεων του άρθρου 79 του Ν. 3463/2006 «Κύρωση του Κώδικα Δήμων & Κοινοτήτων» (ΦΕΚ 114/Α΄/8-6-2006) και αποτελεί κανονιστική διοικητική πράξη που έχει ισχύ ουσιαστικού νόμου.

Στις διατάξεις του Κανονισμού εμπεριέχονται ρυθμίσεις :

· Του Β.Δ. 24-9/20-10-1958 «Περί κωδικοποιήσεως εις ενιαίων κείμενων νόμου των ισχυουσών διατάξεων περί των προσόδων των Δήμων και Κοινοτήτων».

· Του Ν. 1080/1980 (ΦΕΚ 246/Α΄/1980) «Περί τροποποιήσεως και συμπληρώσεως διατάξεων τινών της περί των προσόδων των Οργανισμών Τοπικής Αυτοδιοικήσεως Νομοθεσίας και άλλων τινών συναφών διατάξεων»

· Του Ν. 1416/1984 (ΦΕΚ 18/Α΄/1984)

· Του Ν. 1828/1989 (ΦΕΚ 2/Α΄/1989)

· Του Ν. 1900/1990 (ΦΕΚ 125/Α΄/1990)

· Του Ν. 2218/1994

· Του Ν. 3254/2004 (ΦΕΚ 137/Α΄/2004)

· Του Ν. 1577/1985 «Γενικός Οικοδομικός Κανονισμός»

· Των Ν. 1337/1983, & Ν. 1512/1985

· Του Ν. 2831/2000 «Τροποποίηση των διατάξεων του Ν. 1577/85 «Γενικός Οικοδομικός Κανονισμός» και άλλες πολεοδομικές διατάξεις»

· Της Απόφασης ΥΠΕΧΩΔΕ Γ4α/Φ.201/1791/1998 «Προδιαγραφές μεγεθών και υλικών κύριας για προσπέλαση των χώρων από ΑΜΕΑ»

· Της Εγκυκλίου 85195/55/2000 (ΑΜΕΑ)

· Της Απόφασης ΥΠΕΧΩΔΕ 52716/20-11-2001 (ΦΕΚ 1663/Β΄/13-10-2001)

· Απόφαση ΥΠΕΧΩΔΕ 52488/2002 σε εκτέλεση του άρθρου 28 του Ν. 2831/2000

· Του Ν. 2696/99 «περί Κ.Ο.Κ.» άρθρα 34,47 & 48.

· Ποινικός κώδικας άρθρο 292 παρ. 1 & άρθρο 458.
Άρθρο 3 : Ορισμοί

1. Κοινόχρηστα, είναι τα πράγματα τα οποία σύμφωνα με το νόμο ή τη βούληση του ιδιοκτήτη τους προορίζονται για κοινή χρήση και η κυριότητα των οποίων ανήκει στο Δήμο Πύργου. Τα κοινόχρηστα αποτελούν πράγματα εκτός συναλλαγής, σύμφωνα με το άρθρο 970 του Αστικού Κώδικα, ενώ «σε κοινόχρηστα πράγματα μπορούν να αποκτηθούν με παραχώρηση της αρχής, κατά τους όρους του νόμου, ιδιαίτερα ιδιωτικά δικαιώματα, εφ’ όσον με τα δικαιώματα αυτά εξυπηρετείται ή δεν αναιρείται η κοινή χρήση».

2. Τέλος, είναι η χρηματική παροχή που καταβάλλεται από τους υπόχρεους έναντι ειδικού ανταλλάγματος (αντιπαροχής), το οποίο συνίσταται στη χρησιμοποίηση ορισμένου δημοτικού έργου ή υπηρεσίας. Πρόκειται για τέλος ανταποδοτικού χαρακτήρα, με την έννοια ότι είναι ανάλογο του οφέλους που αποκομίζει ο φορολογούμενος από τη χρήση του παραχωρούμενου χώρου (ΣτΕ 140/89, ΔιΔικ 1990 σελ. 1228) και ανήκει στην κατηγορία των Γενικών ή Ανειδίκευτων Εσόδων.

3. Άδειες Χρήσης κοινόχρηστου χώρου, είναι ατομικές διοικητικές πράξεις, οι οποίες υπόκεινται σε ανάκληση κατά τις γενικές αρχές του διοικητικού δικαίου και του Κώδικα Διοικητικής Διαδικασίας και κατά τις ειδικές διατάξεις του άρθρου 3 του Ν. 1080/80, όπως τροποποιήθηκε και συμπληρώθηκε μεταγενέστερα. Ειδικότερα, η χορήγηση άδειας χρήσης κοινόχρηστου χώρου σε εμπορικά καταστήματα και ιδίως καταστήματα υγειονομικού ενδιαφέροντος, προϋποθέτει την νόμιμη λειτουργία αυτών.

4. Ανάκληση άδειας είναι διοικητική πράξη κύρωσης με την οποία αίρεται η ισχύς μιας άλλης διοικητικής πράξης , είτε αναδρομικά, είτε για το μέλλον. Αποσκοπεί όχι στην ποινική τιμωρία αδικήματος αλλά στην συμμόρφωση του υπόχρεου προς τις ρυθμίσεις του νόμου και του παρόντος Κανονισμού.

5. Αυθαίρετη χρήση, θεωρείται η χρήση του κοινόχρηστου χώρου χωρίς την προηγούμενη άδεια του Δημάρχου. Αυθαίρετη θεωρείται επίσης η χρήση του κοινόχρηστου χώρου κατά παράβαση των όρων της χορηγηθείσης άδειας, είτε αυτοί αφορούν το είδος της χρήσης και τη θέση ή έκταση του παραχωρούμενου χώρου, είτε τη διάρκεια της άδειας.
Άρθρο 4 : Γενικές Αρχές

Σε καμιά περίπτωση δεν επιτρέπεται παραχώρηση κοινόχρηστου χώρου (πλατείας, πεζόδρομου ή πεζοδρομίου) που να υπερβαίνει συνολικά το 30% του εμβαδού αυτού. Το 30% υπολογίζεται αναλογικά στα τμήματα που χρησιμοποιούνται από επαγγελματίες και όχι επί του συνόλου κάθε κοινόχρηστου χώρου. Δηλαδή ορίζεται σαν ανώτατο όριο κατάληψης κοινοχρήστου χώρου, το 30%  επί του εμβαδού του κοινοχρήστου χώρου,  έμπροσθεν του προσώπου του καταστήματος ή το 1/3 του μήκους του κοινοχρήστου, (αντιστοιχεί όριο 1/6 του μήκους σε κάθε κατάστημα).

 Σχήμα 1: Έστω Α και Β καταστήματα εκατέρωθεν κοινοχρήστου χώρου. Το κατάστημα Α μπορεί να καταλάβει νομίμως επί του κοινοχρήστου χώρου (Κ.Χ.), έως το μισό του 30% του Κ.Χ., δηλαδή έως το 1/6 του εμβαδού ΕΚΧ1 Καθώς συνολικά δεν πρέπει η κατάληψη κοινοχρήστων να υπερβαίνει το 30% του εμβαδού του κοινόχρηστου χώρου (ΕΚΧ). Ομοίως το κατάστημα Β μπορεί να καταλάβει νομίμως επί του κοινοχρήστου χώρου (Κ.Χ.), έως το μισό του 30% του Κ.Χ., δηλαδή έως το 1/6 του εμβαδού ΕΚΧ2 .
Αυτό ισχύει ακόμα κι αν από τις υγειονομικές διατάξεις το κατάστημα δικαιούται να αναπτύξει τραπεζοκαθίσματα που απαιτούν μεγαλύτερο χώρο.

Τα καταστήματα αναπτύσσουν τραπεζοκαθίσματα ή εκθέτουν εμπορεύματα, όπου επιτρέπεται, σε πλάτος μέχρι τους οδηγούς που έχουν ορίσει και σε πλάτος όσο η προβολή του καταστήματος.

Ο κατά χρήση παραχωρούμενος χώρος επιτρέπεται να επεκτείνεται και σε παρακείμενο κοινόχρηστο χώρο, ο οποίος βρίσκεται έμπροσθεν καταστήματος ή κατοικίας, εάν και μόνο εάν υπάρξει έγγραφη συγκατάθεση του ιδιοκτήτη ή εκμεταλλευτή του ακινήτου (Ν. 1080/ 1980, αρθρ.3, παρ.4) και σε εμβαδό μέχρι εξαντλήσεως των τραπεζοκαθισμάτων που επιτρέπονται από τις υγειονομικές διατάξεις.
Άρθρο 5: Πεζοδρόμια

Στα πεζοδρόμια σε κάθε περίπτωση παραμένει ελεύθερο για την κυκλοφορία των πεζών τουλάχιστον 1 μέτρο,  χωρίς να συνυπολογίζονται σε αυτό στύλοι φωτισμού ή δένδρα, και το υπόλοιπο δύναται να παραχωρείται προς χρήση στους επαγγελματίες με μέγιστο τα 70 εκατοστά του μέτρου.

Η υπέρβαση των 70 εκατοστών του μέτρου σε πεζοδρόμια πλάτους μεγαλύτερου των 2 μέτρων εξετάζεται κατά περίπτωση.

Τα οπωροπωλεία και εμπορικά καταστήματα έχουν τα εμπορεύματα τους αποκλειστικά και μόνο πάνω σε σταντ των οποίων το μέγεθος και οι διαστάσεις θα κανονιστούν από την Επιτροπή Ποιότητας Ζωής και το Συμβούλιο Δημοτικής Κοινότητας. Ο παραχωρούμενος χώρος που διατίθεται είναι η πρόσοψη του καταστήματος. 

Στην περίπτωση γωνιακού καταστήματος απαγορεύεται η ανάπτυξη τραπεζοκαθισμάτων στην γωνία του Οικοδομικού Τετραγώνου, όπως αυτή ορίζεται από την προέκταση της νοητής οικοδομικής γραμμής προς τον δρόμο με σκοπό την διευκόλυνση της πρόσβασης των πεζών και την ασφαλή μετακίνησή τους.
Άρθρο 6: Περίπτερα

Ο χώρος που θα καταλαμβάνεται για την τοποθέτηση ψυγείων πώλησης παγωτών και αναψυκτικών, σταντ για πώληση εφημερίδων κ .τ. λ  δεν θα υπερβαίνει τα 3τ.μ 

Α.  Ψυγεία 

      Επιτρέπεται η τοποθέτηση ενός ψυγείου παγωτών και ενός ψυγείου αναψυκτικών (Υγειον. Διάταξη Α1β/8577/1983-ΦΕΚ526/Β/24-9-83).
    Τα ψυγεία πρέπει να τοποθετούνται έτσι ώστε η μεγαλύτερη πλευρά τους να είναι σε επαφή με την κύρια κατασκευή του περιπτέρου ή την οικοδομή ( παράλληλη με την οικοδομική γραμμή).

Β.  ΣΤΑΝΤ  μέχρι  δύο  ( 0,20x0,60x1,20)
Άρθρο 7: Πλατείες - Πεζόδρομοι

Α) Για τους κοινόχρηστους χώρους  στην Πλατεία Δικαστηρίων με οριοθέτηση εφαρμόζεται ο κανόνας του 30% και οι υγειονομικές διατάξεις για το χώρο που μπορεί να καταλαμβάνουν τα τραπεζοκαθίσματα, με ελάχιστο όριο ελεύθερου χώρου για διέλευση πεζών στο ανατολικό μέρος προς τα καταστήματα ανάμεσα στα τραπεζοκαθίσματα και τα σταθερά σημεία (παρτέρια) τα 2 μέτρα, όπως στο σχετικό διάγραμμα που συνοδεύει την απόφαση.

Β) Για τους κοινόχρηστους χώρους των υπόλοιπων πλατειών ακολουθούνται οι διατάξεις του άρθρου 4.

Γ) Για την οδό Λετρίνων  τα τμήματα ως την είσοδο στην πλατεία από ανατολικά οριοθετούνται ώστε να αφήνουν διάβαση πεζών τουλάχιστον 2μ, όπως ορίζεται στο σχεδιάγραμμα

Στο δυτικό τμήμα παραμένει ελεύθερος διάδρομος 2.50μ εκτός του 1ου τμήματος απέναντι από την πλατεία δικαστηρίων που οριοθετείται όπως στο σχεδιάγραμμα.

Δ) Στην οδό 28ης Οκτωβρίου οριοθετείται μέγιστη κατάληψη 1,20μ  έξω από τις κολώνες φωτισμού για το τμήμα που αντιστοιχεί στην κεντρική πλατεία και έναντι των δικαστηρίων και ως τις κολώνες για το υπόλοιπο τμήμα.

Ε) Ειδικά στον πεζόδρομο της Νομαρχίας παραχωρείται το 30% του πλάτους για ανάπτυξη τραπεζοκαθισμάτων και αυστηρά προς την πλευρά του καταστήματος μόνο, χωρίς δημιουργία περίκλειστων χώρων. 

Ζ) Στους πεζόδρομους γύρω από τη Δημοτική Αγορά δεν επιτρέπεται η ανάπτυξη τραπεζοκαθισμάτων στα πεζοδρόμια της οδού Καραϊσκάκη και Πετραλιά στους δε υπόλοιπους δρόμους, Μεταξά και Κρεστενίτη, οριοθετούνται σε απόσταση από το κτήριο 3 και 4 μέτρα αντιστοίχως.

Η) Οι στοές υπάγονται στους ίδιους κανονισμούς με τους κοινόχρηστους χώρους που είναι πλησιέστερά τους και πάντα με σεβασμό προς τους γενικούς κανόνες.
Άρθρο 8

Για το Κατάκολο ο κεντρικός δρόμος, οι πεζόδρομοι και η πλατεία υπάγονται στους ως άνω κανόνες. Ο παραλιακός δρόμος Κατακόλου υπάγεται στο Λιμενικό Ταμείο. 

Οι Δημοτικές Ενότητες του Καλλικρατικού Δήμου Πύργου: Βώλακα, Ιαρδάνου και Ώλενας υπάγονται στους ίδιους κανόνες που ισχύουν για την Δημοτική ενότητα Πύργου.

Οι Τοπικές Κοινότητες υπάγονται στους γενικούς κανόνες.
Άρθρο 9

Η Επιτροπή Ποιότητας Ζωής και το Συμβούλιο Δημοτικής Κοινότητας θα εξετάζει κατά περίπτωση την παραχώρηση κοινοχρήστου χώρου στα ζαχαροπλαστεία, καφενεία, κ.λ.π. καταστήματα υγειονομικού ενδιαφέροντος με βάση τις γενικές διατάξεις και θα εκδώσει τις άδειες χρήσης κοινόχρηστου χώρου συνοδευόμενες με  σχεδιάγραμμα για κάθε κατάστημα.
Άρθρο 10 

Οι ζαρντινιέρες, τα μενού, φωτιστικά κ.λ.π. να βρίσκονται μέσα στο οριοθετημένο τμήμα του χώρου και σε κάθε περίπτωση θα απομακρύνονται από τον ιδιοκτήτη ή τον ενοικιαστή, εντός δέκα (10) ημερών και για το διάστημα που δεν χρησιμοποιείται ο χώρος. Οι επιτρεπόμενες ανθοδόχες θα είναι από καλής ποιότητας κεραμικό ή άλλο υλικό, αποκλείοντας το πλαστικό, και για την κάθε επιχείρηση θα είναι ομοιόμορφες. Τα φυτά θα διατηρούνται καθαρά και περιποιημένα.
Άρθρο 11

Απαγορεύονται οι διαφημιστικές και φωτεινές επιγραφές επάνω στο χώρο της πλατείας καθώς και στο οδόστρωμα.
Άρθρο 12

Για την τοποθέτηση από τα καταστήματα σε όλους τους Κοινόχρηστους χώρους ομπρελών, τεντών κ.λ.π. θα υποβάλλεται αίτηση με σκαρίφημα του χώρου και απεικόνιση του τύπου προς το Δήμο (ή το Λιμενικό Ταμείο) για να δίνεται προέγκριση και στη συνέχεια θα υποβάλλεται ο φάκελος στο Τμήμα Πολεοδομίας του Δήμου Πύργου, για τις σχετικές εγκρίσεις που προβλέπονται από το Νόμο.

Η επιτρεπόμενη μορφή σκιάδων, σε περίπτωση που αυτή δεν ορίζεται με άλλο τρόπο, είναι μόνον οι ομπρέλες. Αυτές πρέπει να έχουν απλό σχήμα, με ξύλινο ή μεταλλικό σκελετό και τεντόπανα διακριτικών χρωματισμών, να μην είναι υπερμεγέθεις, να μην έχουν διαφημίσεις και η στήριξή τους να είναι τέτοια, ώστε να μην τραυματίζονται τα δάπεδα των κοινόχρηστων χώρων και να εξασφαλίζεται η δυνατότητα άμεσης απομάκρυνσής τους, όταν αυτό απαιτείται. 
Άρθρο 13

Απαγορεύονται κάθε είδους σταθερές κατασκευές ή σταθερά ξύλινα υπόβαθρα. ή μόνιμες κατασκευές με νάιλον ή τζάμια, όπως ρητά αναφέρεται στο άρθρο 19 Ν.1577/85 (ΓΟΚ), εκτός κινητών διαχωριστικών στοιχείων και σε ύψος έως περίπου 1,60 μέτρα . 

Σε καμία περίπτωση, με την τοποθέτηση των στοιχείων δεν δημιουργούνται περιχαρακωμένες περιοχές, μετατρέποντας τον κοινόχρηστο χώρο σε ιδιωτικό, ούτε προκαλούνται φθορές σε άλλα στοιχεία διαμόρφωσης ή φύτευσης, όπως παρτέρια, κορμοί δένδρων, κ.λ.π.. Επίσης, σε κάθε περίπτωση η τοποθέτηση στοιχείων σκιασμού και άλλου εξοπλισμού δεν πρέπει να αποκρύπτει ή να ενοχλεί σημαντικές οπτικές της πόλης ή απόψεις σημαντικών μνημείων. Τα πιο πάνω στοιχεία περιγράφονται αναλυτικά (ως προς τον αριθμό, την θέση και το είδος) στην χορηγούμενη άδεια ανάπτυξης τραπεζοκαθισμάτων.

Για τις ήδη υπάρχουσες κατασκευές να σταλεί έγγραφο για τήρηση των ανωτέρω προς τους επαγγελματίες, οι οποίοι θα πρέπει να εναρμονιστούν άμεσα με την ανωτέρω απόφαση και σύμφωνα με τους όρους και προϋποθέσεις που θέτει ο νόμος οπωσδήποτε πριν την έκδοση νέας άδειας χρήσης κοινοχρήστου χώρου για το έτος 2012. 

Σε περίπτωση μη συμμόρφωσης θα αφαιρείται η άδεια λειτουργίας του καταστήματος.
Άρθρο 14

Η φορτοεκφόρτωση στα καταστήματα θα γίνεται στο σύμφωνα με τα ωράρια  που ισχύουν και υποδεικνύονται από τις ρυθμιστικές πινακίδες και με τους παρακάτω όρους: 

(Α). Η φορτοεκφόρτωση θα γίνεται δίχως να παρακωλύεται η κυκλοφορία των οχημάτων και σύμφωνα με τις υποδείξεις των αρμοδίων αστυνομικών και λιμενικών οργάνων. 

(Β). Η διέλευση των οχημάτων στους πεζόδρομους της πλατείας και η πρόσβαση στην πλατεία για φορτοεκφόρτωση και διανομές εμπορευμάτων επιτρέπεται για επαγγελματικά αυτοκίνητα ή άλλα οχήματα (δίκυκλα) μόνο τις ώρες φορτοεκφόρτωσης. 

 (Γ). Η διέλευση κάθε είδους δικύκλων, συμπεριλαμβανομένων των εταιρειών ταχυμεταφοράς και διανομής φαγητού κατ’ οίκον, απαγορεύεται αυστηρά στην πλατεία, στους πεζόδρομους και όπου έχει τοποθετηθεί απαγορευτικό κυκλοφορίας.

(Δ). Ειδικά για την κεντρική πλατεία οι προμήθειες θα γίνονται μόνο με μικρά αυτοκίνητα με ωφέλιμο φορτίο έως 1,5 τόνους.

(Ε). Για ειδικές περιπτώσεις (μετακομίσεις, εργασίες) επιτρέπεται η κυκλοφορία και η παραμονή οχημάτων επί της κεντρικής πλατείας ή πεζοδρόμων κατόπιν αδείας από τον αρμόδιο για θέματα κυκλοφορίας αντιδήμαρχο και μόνο για επαγγελματικά οχήματα ειδικών κατηγοριών, εφόσον καταβληθούν τα αντίστοιχα τέλη, όπως αυτά εκτιμώνται από το Δημοτικό Συμβούλιο.

(ΣΤ). Για οχήματα χρηματαποστολών και συνοδευτικά θα εκδοθούν ειδικές άδειες όπου θα ορίζονται ο χώρος στάθμευσης και οι όροι πρόσβασης για κάθε τράπεζα.

(Ζ). Σε όλες τις εκδιδόμενες κατόπιν αιτήσεως άδειες θα αναγράφεται και ο αριθμός κυκλοφορίας του οχήματος.
Άρθρο 15 Αυθαίρετη χρήση κοινόχρηστων χώρων

Σε περίπτωση αυθαίρετης χρήσης κοινόχρηστων χώρων, των οποίων έχει επιτραπεί η παραχώρηση της χρήσης, καταλογίζεται σε βάρος του υπόχρεου με απόφαση του δημάρχου, εκτός από το αναλογούν τέλος και χρηματικό πρόστιμο διπλάσιο προς το αναλογούν τέλος, ανεξάρτητα από το διάστημα της αυθαίρετης χρήσης. Με όμοια απόφαση επιβάλλεται πρόστιμο, σε βάρος εκείνου που κάνει αυθαίρετη χρήση του χώρου του οποίου η παραχώρηση της χρήσης δεν έχει επιτραπεί, ίσο με το τριπλάσιο του μεγαλύτερου κατά τετραγωνικό μέτρο ποσού που καθορίστηκε με απόφαση του οικείου συμβουλίου, για τους χώρους για τους οποίους έχει επιτραπεί η παραχώρηση της χρήσης. 

Η διαπίστωση της αυθαίρετης χρήσης ενεργείται από το δήμο ή την αστυνομική αρχή. Σε περίπτωση που γίνεται αυθαίρετη χρήση του χώρου καθ' υποτροπήν επιβάλλονται, κάθε φορά, και μέχρι δύο φορές τα ως άνω πρόστιμα και αν εξακολουθεί η παράβαση οι δήμοι με συνεργεία τους προέρχονται στην αφαίρεση κάθε είδους αντικειμένων, με τη συνδρομή της δημοτικής αστυνομίας ή της οικείας αστυνομικής αρχής και επιβάλλουν ειδικό πρόστιμο για τα έξοδα μεταφοράς και αποθήκευσης, ίσο με το διπλάσιο του μεγαλύτερου κατά τετραγωνικό μέτρο ποσού, που καθορίστηκε με απόφαση του οικείου συμβουλίου για τους χώρους για τους οποίους έχει επιτραπεί η παραχώρηση της χρήσης. (Ν.1080 /1980, άρθρο3, §8).
Άρθρο 16 Χορήγηση άδειας τοποθέτησης τραπεζοκαθισμάτων

Ο ενδιαφερόμενος απευθύνεται με αίτηση του στη Δνση Οικονομικών πριν τη λήξη της ισχύουσας άδειας χρήσης, προσκομίζοντας τα εξής δικαιολογητικά :

· Άδεια λειτουργίας καταστήματος

· Τοπογραφικό διάγραμμα κάλυψης του καταστήματος και του κοινόχρηστου χώρου.

· Διάγραμμα κάλυψης, με το οποίο θα αποτυπώνεται η διαρρύθμιση του χώρου. Θα πρέπει να αποτυπώνεται οπωσδήποτε και κάθε άλλη κατασκευή (π.χ. ομπρέλες, ζαρντινιέρες).

Με τη λήξη των αδειών και με ευθύνη της επιχείρησης απομακρύνονται από τον κοινόχρηστο χώρο όλα τα αντικείμενα.
Μετά τη λήξη του ημερολογιακού έτους εάν το κατάστημα δεν έχει εξοφλήσει το τέλος κατάληψης κοινοχρήστων χώρων, δεν θα του ανανεώνεται η άδεια για το επόμενο έτος.

Άρθρο 17 Μεταβατικές Διατάξεις

  Όσον αφορά στην παραχώρηση του κοινοχρήστου χώρου για την τοποθέτηση τραπεζοκαθισμάτων και εμπορευμάτων, κατά τον πρώτο χρόνο της εφαρμογής του κανονισμού η προθεσμία υποβολής της αίτησης θα ισχύει ένα (1) μήνα από την ψήφιση του κανονισμού.

  Η τήρηση του παρόντος κανονισμού επαφίεται στις υπηρεσίες του Δήμου, τους επαγγελματίες και τους πολίτες.

Ο Δήμαρχος και οι επικεφαλής των αρμόδιων υπηρεσιών έχουν την κύρια ευθύνη για την αυστηρή τήρηση του παρόντος κανονισμού

Όλα τα παραπάνω ισχύουν, για τις νέες άδειες που θα εκδοθούν, από την ημερομηνία που το παρόν επικυρωθεί με απόφαση της Περιφέρειας και στο εξής. Οι ήδη υπάρχουσες άδειες δύναται να τροποποιηθούν, σε περίπτωση που οι όροι γίνονται ευνοϊκότεροι ανά περίπτωση.

Ο καθορισμός του ετήσιου τέλους κατάληψης κοινοχρήστων χώρων, ανά τετραγωνικό μέτρο, καθορίζεται με απόφαση του Δημοτικού Συμβουλίου.

          ________________________________________________________
2. Απαλείφει προσωρινά τις παραγράφους  Α΄ και Η΄ του άρθρου 7 του Κανονισμού, όπως αυτές αναγράφονται στην 134/11 απόφαση – εισήγηση της Επιτροπή Ποιότητας Ζωής και αναφέρονται στο σκεπτικό της παρούσας απόφασης, προκειμένου να γνωμοδοτήσει νομικός σύμβουλος, ώστε σε επόμενη συνεδρίαση του δημοτικού συμβουλίου να ληφθεί σχετική απόφαση.

Οι Δημοτικοί Σύμβουλοι κ.κ Ι. Βαρελάς, Α. Ανδρικόπουλος, Φ. Δημόπουλος, Γ. Κουρμπανάς, Δ. Λιατσής και Ι. Σεφερλής, κατά την ψηφοφορία που διεξήχθη για το θέμα βρέθηκαν απόντες.
Ο Αντιπρόεδρος της Δ.Κ Πύργου και οι Πρόεδροι των Τ.Κ Σκαφιδιάς, Αγ. Γεωργίου και Λαστεϊκων ενέκριναν τον κανονισμό.

 Οι λοιποί Πρόεδροι που είχαν προσέλθει στη συνεδρίαση, κατά την ψηφοφορία που διεξήχθη, βρέθηκαν απόντες.
Η παρούσα απόφαση έλαβε αύξοντα αριθμό 498/2011.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:  
      Ο ΠΡΟΕΔΡΟΣ                     ΤΑ ΜΕΛΗ                   Ο ΓΡΑΜΜΑΤΕΑΣ

       Ε. ΚΑΝΝΗΣ                                                    Δ. ΤΖΟΥΑΝΟΠΟΥΛΟΣ

Ακριβές Απόσπασμα

εκ των πρακτικών του Δ.Σ.

Πύργος 16  – 12  - 2011

Ο ΔΗΜΑΡΧΟΣ
ΜΕΔ

